Reţete din cadrul bucătăriei crudivore

Secţiunea veche:

1. Suc de roşii

Se aleg roşii frumoase, sănătoase bine coapte (dar nu trecute de copt) se mărunţesc la mixer (sau maşina de roşii). Sucul obţinut se pune în sticle de 1 litru. În fiecare sticlă se pun fâşii de hrean (60 g la litru). Deasupra se pune un deget de ulei. Se închid ermetic şi se păstrează la loc întunecos şi rece timp de 12 luni fără a-şi schimba gustul.

2. Pastă de roşii

Sucul obţinut ca la reţeta precedentă se pune în săculeţ dublu de tifon, agăţat deasupra unui vas, (fără pete de rugină), să stea 6 ore la răcoare. Pasta obţinută se păstrează, fie în pungi (mai goale) legate strâns, în congelator, fie cu şuviţe de hrean, calculate (60g la 1 kg pastă). Sucul rămas se poate păstra ca la reţeta precedentă sau consumat.

3. Maioneză

Ingrediente: 6 linguri cremogen (1 pungă pufuleţi) 7-8 linguri suc de tărâţe sau suc de morcovi, 250 ml ulei, zeamă de lămâie, 1/2 linguriţă pulbere de seminţe, 1/2 linguriţă pulbere de plante aromatice şi condimentate.

Mod de preparare: Cremogenul (pufuleţi) se înmoaie cu sucul de tărâţe (morcovi) se adaugă pulberile, sucul de la o lămâie şi apoi uleiul picătură cu picătură ca la maioneza obişnuită.

4. Maioneză cu pastă de roşii

Se prepară întocmai ca la reţeta precedentă folosind aceleaşi ingrediente, numai că la sfârşit se adaugă 3 linguri de pastă de roşii crudă.

5. Pâine coaptă la soare

Pâinea coaptă la soare sau pe calorifer se prepară din făină integrală cernută prin sită rară în felul următor: 200 g făină ţinută 2-3 ore la cald, se pune într-un castron, se formează o gropiţă în mijlocul ei, se adaugă puţină apă, până cuprinde întreaga cantitate de făină. se ia la frământat cu mâna, până ce se încorporează toată făina. Aluatul trebuie să fie tare şi bine frământat. Se îm parte în 3 părţi egale se presară o mână de tărâţe pe planşetă, se i-a o parte din aluat, se formează mai întâi un sul rotund, apoi se întinde cu ajutorul sucitorului, o foaie groasă de 4 mm lungă aproximativ 40 cm şi lată de 9 mm. La fel se procedează şi cu celelalte 2 bucăţi de aluat. toate trei foile se aşează la 1 cm una cu cealaltă (ca să aibă suficient aer între ele) pe o sită cu ochiuri pătrate de minimum 2 cm, sau pe un grătar scos din frigider. Se crestează uşor pe lăţime la distanţa de aproximativ 4 cm (ca să se poată rupe uşor după ce se usucă) sita sau grătarul se pun la soare suspendate ca să circule aerul pe toate părţile. Trebuie urmărită o zi cu mult soare, călduroasă, la care se usucă complet în 4-5 ore. se poate usca şi în poduri cu acoperiş de tablă sau pe calorifer, pe marginea plitei, iarna. Pâinea uscată se rupe în bucăţi pe crestăturile făcute, se pune în pungă de hârtie şi se păstrează la frigider. Pentru o persoană ajung 7 zile.

6. Prepararea pâinii din germeni de grâu

250 g grâu germinat (vezi reţeta Germeni de grâu) bine limpezit, se svântă într-un şerveţel curat, tăvălit de câteva ori, apoi se amestecă cu 3-4 linguri de tărâţe, se dă prin maşina de râşnit nuci. Pasta obţinută se amestecă cu făina integrală cât cuprinde, se frământă bine aluatul, care se împarte în trei părţi egale. În continuare se procedează ca la reţeta 'Prepararea pâinii coapte la soare.'

Pâinea de germeni este mai de folos organismului.

7. Germeni de grâu

Grâul din ultima recoltă, ales de corpuri străine, se pune la înmuiat 48 de ore, schimbându-se apa şi limpezindu-l de 2 ori pe zi. Se aşează apoi într-o tavă emailată (fără pete de rugină) se stropeşte cu puţină apă caldă, se acoperă cu o foaie de polietilină de culoare închisă şi se ţine la cald, având grijă ca dimineaţa şi seara să fie bine limpezit. Se păstrează mereu umed. Vara încolţeşte în 2 zile, iarna în 4 zile. Când colţişorul este de 2 mm, se limpezeşte şi se poate consuma. pentru mai mult timp se păstrează pus în pungă la congelator.

8. Hribi (Mânătărci) uscaţi

Se aleg hribi numai mici şi mijlocii, se taie felioare (în condiţii casnice) se înşiră pe aţă ca mărgelele (dar cu mică distanţă între ele) se usucă la soare, în poduri cu acoperiş de tablă, sau daţi la cuptor, după ce s-a scos pâinea coaptă. Se păstrează în recipiente de sticlă bine închise.

9.Pulbere de Hribi (Mânătărci)

Hribii bine uscaţi se transformă în pulbere (prin râşniţa de cafea), dar numai pentru 7-8 zile, altfel îşi pierd gustul plăcut aromat. Se foloseşte la diferite sosuri la rece cărora le dă o aromă deosebit de plăcută. 

10. Cremogenul

Este un produs fin de porumb, care se obţine din expandarea mălaiului extra  care se foloseşte la fabricarea pufuleţilor de porumb. Această pulbere fină, de culoare galbenă, este cel mai bun liant, folosit atât în aperitive, sosuri, cât şi la diferite creme şi torturi. În lipsa de această pulbere se pot folosi pufuleţi înmuiaţi cu puţină apă caldă.

11. Pulbere de seminţe (Ardei, Roşii)
Seminţele atât de ardei cât şi de roşii se recoltează, se pun la uscat la soare, iar în timpul iernii să fie transformate în pulberi care să fie adăugate la diferite preparate culinare, cărora le dă gust deosebit de plăcut, îmbogăţindu-le cu enzime, vitamine, minerale şi multe altele. Pulberea se face numai pentru 7-8 zile. Pulberea se face într-o râşniţă de cafea.

12. Salată de varză cu ciuperci

Ingrediente: 1/2 varză albă dulce, 300 g ciuperci de cultură, zeamă de lămâie, 4-5 linguri ulei, 1 ceapă mare de apă, 1 lingură pastă de roşii, o legătură de mărar, 1/2 linguriţă pulbere plante aromatice şi condimente, sare.

Mod de preparare: Varza se taie fideluţă se freacă cu sare în mâini pentru a-şi pierde din rigiditate, apoi se amestecă cu ciupercile (care au fost alese numai mici şi mijlocii, bine spălate, tăiate felii, stropite din belşug cu suc de lămâie, acoperite şi ţinute la rece 24 de ore) cu ceapa şi verdeaţa tăiată mărunt, cu pulberea, pasta de roşii şi ulei.

13. Salată de ţelină cu maioneză

Ingrediente: 500 g ţelină, 1 legătură frunze fragede de ţelină, 1 ceapă de apă, 250 g maioneză.

Mod de preparare: Ţelina, bine spălată, se curăţă se dă pe răzătoare, se amestecă cu ceapa şi verdeaţa tăiată mărunt apoi se pune maioneza şi sare după gust.

14. Salată de rădăcinoase cu maioneză

Ingrediente: 1 morcov, 1 pătrunjel, 1 păstârnac, 1 ţelină, 1/2 ridichie, 1 ceapă mare de apă, 1 felie de sfeclă roşie, 2 legături de verdeţuri, 300 g maioneză.

Mod de preparare: Rădăcinoasele, bine spălate, curăţate se dau pe răzătoare, se amestecă cu ceapa tăiată mărunt, verdeaţa apoi maioneza.

15. Ciorbă de rădăcinoase cu suc de roşii

Ingrediente: 1 1/4 suc de roşii, 1 morcov, 1 pătrunjel, 1 păstârnac, 1 felie de ţelină, 1 felie de sfeclă roşie, 1 ceapă, 1 ardei gras, 1 legătură de lueştean, mărar, pătrunjel, 1 linguriţă pulbere de seminţe, 4-5 linguri ulei, 2 linguri tărâţe.

Mod de preparare: În sucul de roşii se pun rădăcinoasele spălate, curăţate şi date pe răzătoare, ceapa, ardeiul, verdeaţa tăiate mărunt, tărâţa, pulberea şi uleiul se adaugă la sfârşit.

16. Hribi cu maioneză

Ingrediente: 350 g Hribi (Mânătărci), 250 g maioneză, 1 legătură de verdeaţă, 2-3 linguri zeamă de lămâie, sare.

Mod de preparare: Se aleg Hribii, mici şi mijlocii, bine spălaţi, tăiaţi felioare şi stropesc cu suc de lămâie şi se lasă acoperiţi 2 ore. se toarnă maioneză peste ei. se pune şi verdeaţa tocată mărunt.

17. Prune umplute cu nuci

Ingrediente: 30 de prune brumării, 15 nuci, 6 linguri pesmet, 3 linguri miere, zeama de la o portocală.

Mod de preparare: Prunelor li se scot sâmburii în locul lor se pune nucă măcinată amestecată cu pesmet şi miere. Prunele astfel umplute se aşează pe un platou una lângă alta şi se stropesc cu zeamă de portocală. Se consumă după o oră. 

18. Ardei umpluţi cu ciuperci

Ingrediente: 6-8 ardei graşi, 350 g ciuperci, 100 ml ulei, 1 ceapă mare de apă, 1 legătură mare de verdeţuri, 200 g spanac, 1 linguriţă pulbere de seminţe, tărâţe, sare.

Mod de preparare: Ciupercile se spală, se aşează într-o farfurie şi se stropesc cu zeamă de lămâie şi sare, apoi se lasă acoperite timp de o oră. Se aleg ardeii graşi, li se taie uşor marginea de lângă codiţă, se scoate cotorul de seminţe. Compoziţia pentru umplut se prepară din ciupercile bine mărunţite amestecate cu ceapa şi verdeţurile tăiate mărunt, pulberea, uleiul şi tărâţe cât cuprinde.

19. Cremă de banane cu nuci

Ingrediente: 4 banane, 1 cană nuci măcinate, ½ cană pesmet, zeama de la o portocală, 1 lingură miere, stafide, coaja de la jumătate de lămâie.

Mod de preparare: Bananele pisate fin cu ajutorul unei furculiţe se amestecă cu nucile şi pesmetul  frecate bine cu zeama de portocală, lingura de miere, stafidele şi coaja de lămâie.

20. Salată de caise, căpşuni, vişine

Ingrediente: 500 g caise bine coapte, 500 g căpşuni bine coapte, 200 g miezuri de nucă, 2-3 linguri miere, 400 g vişine bine coapte.

Mod de preparare: Fructelor li se scot sâmburii apoi se taie cuburi. Se adaugă nucile tăiate mărunt şi mierea. Salata se serveşte proaspătă.

21. Salată de castraveţi cu ceapă

Ingrediente: 5 castraveţi tineri, 1 ceapă, 50 ml ulei, zeamă de lămâie, verdeaţă de sezon (mărar, pătrunjel), 1 lingură pastă de roşii, sare.

Mod de preparare: Se taie castraveţii felioare se amestecă cu ceapa tăiată fideluţă, uleiul, zeama de la lămâie, verdeaţa tăiată mărunt şi pasta de roşii.

22. Salată de castraveţi cu praz

Ingrediente: 5 castraveţi tineri, 1 praz, 50 ml ulei, zeamă de lămâie, verdeaţă de sezon (mărar, pătrunjel), 1 lingură pastă de roşii, sare.

Mod de preparare: Se taie castraveţii felioare se amestecă cu prazul tăiat fideluţă, uleiul, zeama de la lămâie, verdeaţa tăiată mărunt şi pasta de roşii.

23. Salată de roşii cu castraveţi

Ingrediente: 3-4 roşii, 3-4 castraveţi, 2 cepe, 2 linguri ulei, verdeaţă (pătrunjel), sare.

Mod de preparare: Roşiile şi castraveţii se taie felioare se adaugă ceapa tăiată solzi, apoi se pune uleiul şi sarea. După ce salata a fost amestecată, pe deasupra se pune verdeaţă tăiată mărunt.

24. Castraveţi umpluţi cu ceapă

Ingrediente: 5 castraveţi tineri, 1 ceapă mare, 1 lingură pastă de roşii crude, 50 ml ulei, 1 legătură de mărar şi pătrunjel, cremogen, sare.

Mod de preparare: ceapa, verdeaţa tăiate mărunt şi pasta de roşii se amestecă cu uleiul şi cremogen (cât cuprinde), castraveţi se taie în două pe lungime, li se scoate miezul (care se amestecă cu celelalte ingrediente), iar în locul lui se aşează compoziţia. Se aşează jumătăţile umplute pe o farfurie şi se ornează cu felii de roşii.

25. Castraveţi umpluţi cu ciuperci

Ingrediente: 5 castraveţi tineri, 200 g ciuperci, 1 ceapă mare, 1 lingură pastă de roşii crude, 50 ml ulei, 1 legătură de mărar şi pătrunjel, cremogen, sare.

Mod de preparare: ceapa, ciupercile, verdeaţa se tăie mărunt, după care se amestecă cu pasta de roşii, uleiul şi cremogenul (cât cuprinde). Castraveţi se taie în două pe lungime, li se scoate miezul (care se amestecă cu celelalte ingrediente), iar în locul lui se aşează compoziţia. Se aşează jumătăţile umplute pe o farfurie şi se ornează cu felii de roşii.

26. Salată de castraveţi cu usturoi

Ingrediente: 7-8 castraveţi tineri, 10-15 căţei de usturoi, 50 ml ulei, zeamă de lămâie, verdeaţă de sezon.

Mod de preparare: Castraveţi se taie felioare subţiri. Usturoiul se curăţă, se pisează foarte bine şi se amestecă cu uleiul (puţin câte puţin ca la maioneză de ou) şi zeama de lămâie. Verdeaţa se taie mărunt, apoi se amestecă toate ingredientele.

27. Salată de ceapă cu roşii

Ingrediente: 2 cepe mari, 5-6 roşii potrivite, 1 legătură mărar, 1 lingură tărâţe, 75 ml ulei, zeamă de lămâie, 1 lingură pulbere seminţe.

Mod de preparare: Ceapa se taie fideluţă se amestecă cu uleiul, zeama de lămâie apoi se adaugă roşiile felii. Se presară tărâţa, pulberea şi verdeaţa tăiată mărunt.

28. Ceapă cu ciuperci

Ingrediente: 2 cepe mari de apă, 250 g ciuperci, 75 ml ulei, 1-2 linguri tărâţe, 1 legătură mărar, 2 roşii, 2-3 linguri zeamă de lămâie, 1 lingură pulbere de seminţe.

Mod de preparare: Ceapa şi ciupercile se spală şi se taie felioare, se amestecă cu pulberea, tărâţa, uleiul, zeama de lămâie şi verdeaţa tăiată mărunt. Pe deasupra se ornează cu roşii.

29. Salată de ceapă cu urzici

Ingrediente: 2 cepe mari de apă, 200 g urzici, 50 ml ulei, 1 lingură pulbere de seminţe, tărâţă, 1 legătură leuştean şi mărar, 2 legături ridichii de lună, sare.

Mod de preparare: Ceapa şi urzicile se mărunţesc fin şi se freacă cu sare, se amestecă cu pulberea, uleiul, zeama de lămâie, verdeaţa tocată mărunt, tărâţa (cât cuprinde) şi ridichii de lună tăiate felioare.

30, Salată de ciuperci cu gogoşari

Ingrediente: 200 g ciuperci (proaspete recoltate) 3 gogoşari, 1 ceapă mare, zeama de la o roşie, 50 g ulei, 1 legătură pătrunjel, zeama de lămâie.

Mod de preparare: Ciupercile se spală şi se mărunţesc, se amestecă cu ceapa tăiată foarte fin şi se freacă cu ulei şi zeamă de lămâie. Se adaugă gogoşarii tăiaţi felioare, zeama de roşii şi verdeaţa tăiată mărunt.

31, Salată de ciuperci cu praz

Ingrediente: 200 g ciuperci (proaspete recoltate) 3 gogoşari, 1 praz mare, zeama de la o roşie, 50 g ulei, 1 legătură pătrunjel, zeama de lămâie.

Mod de preparare: Ciupercile se spală şi se mărunţesc, se amestecă cu prazul  tăiat foarte fin şi se freacă cu ulei şi zeamă de lămâie. Se adaugă gogoşarii tăiaţi felioare, zeama de roşii şi verdeaţa tăiată mărunt.

32, Salată de ciuperci cu maioneză de usturoi

Ingrediente: 200 g ciuperci (proaspete recoltate) 3 gogoşari, usturoi (cantitate), zeama de la o roşie, 50 g ulei, 1 legătură pătrunjel, zeama de lămâie.

Mod de preparare: Se amestecă usturoiul cu cremogenul (2-3 linguri) şi apoi se freacă, cu ulei şi zeamă de lămâie, după care se adaugă ciupercile care se spală şi se mărunţesc. Se adaugă gogoşarii tăiaţi felioare, zeama de roşii şi verdeaţa tăiată mărunt.

33, Salată de ciuperci cu verdeaţă

Ingrediente: 250 g ciuperci, 2 legături ridichii de lună, 1 legătură de mărar şi pătrunjel, 2 roşii, 75 ml ulei, 1 linguriţă zeamă de lămâie, 1 ceapă.

Mod de preparare: Se aleg ciupercile se spală şi se taie felioare subţiri odată cu ridichiile şi ceapa, roşiile tăiate cuburi, uleiul şi lămâia.

34, Salată de varză cu castraveţi şi mărar

Ingrediente: O varză potrivită, 3 castraveţi, o legătură de mărar, 40 g ulei, zeama de la o jumătate de lămâie, sare.

Mod de preparare: Varza se taie fideluţă şi se freacă cu sare. Castraveţii, care au fost ulterior spălaţi, se taie cuburile micuţe. Se amestecă cu varza şi verdeaţa tocată mărunt. La sfârşit se adaugă zeama de lămâie şi uleiul. 

35, Salată de varză cu spanac şi măcriş

Ingrediente: o varză potrivită, o mână de spanac şi una de măcriş, ulei, sare şi 1 lingură pastă de roşii. 

Mod de preparare: Varza se taie fideluţă. La fel se procedează şi cu spanacul şi măcrişul. Se amestecă adăugându-se sarea, uleiul şi pasta de roşii.

36. Salată de spanac cu castraveţi şi verdeaţă de sezon

Ingrediente: ½ kg spanac, 4-5 castraveţi, verdeaţă (mărar, pătrunjel), 1 ceapă, 1 pahar de suc de roşii, ulei, zeama de la o jumătate de lămâie, sare.

Mod de preparare: Spanacul şi verdeaţa se spală şi se taie mărunt. Castraveţii se taie felioare, la fel se procedează şi cu ceapa. Se amestecă şi se adaugă sucul de roşii, uleiul, zeama de lămâie şi sarea.

37. Salată de praz

Ingrediente: 5 fire mari de praz, o legătură de pătrunjel, 1 morcov, zeama de la o jumătate de lămâie, ulei şi sare.

Mod de preparare: Prazul şi pătrunjelul, care au fost spălate, se taie mărunt. Morcovul se dă pe răzătoarea mică. Acestea se amestecă cu uleiul, sarea şi zeama de lămâie.

38. Maioneză din usturoi

25-30 căţei de usturoi, cu sare, se pisează foarte până devin o pastă. Usturoiul se va zdrobi în castron de pământ, apoi cu o lingură de lemn se va amesteca cu 60 g ulei (picătură cu picătură) şi din când în când picurându-se şi zeamă de lămâie. Va ieşi o pastă de culoare albă.

39. Salată de lăptuci

Ingrediente: 3 salate, 5 fire de ceapă verde, o legătură mărar, ulei, sare şi zeama de la o jumătate de lămâie.

Mod de preparare: Salata, ceapa şi verdeţuri, care au fost spălate, se taie. Se amestecă cu uleiul, zeama de lămâie şi sarea.

40. Salată de lăptuci cu măcriş şi spanac

Ingrediente: 2 salate, o mână de măcriş şi una de spanac, 2 fire de praz, o legătură pătrunjel, ulei, zeama de la o lămâie, sare.

 Mod de preparare: Salata, măcrişul, spanacul, verdeaţa şi prazul, care au fost spălate, se taie, se amestecă cu ulei, sare şi zeama de lămâie.

41. Salată de Citrice

Ingrediente: 2 banane, 1 portocală, 1 mandarină, 2 kiwi, 20 g stafide, 30 g nucă de cocos, 20 g smochine, miere după gust.

Mod de preparare: Bananele, portocala, mandarina şi kiwi se taie cubuleţe. Se adaugă stafidele, smochinele şi nuca de cocos. Se amestecă şi se potriveşte cu miere.

42. Salată de fructe

Ingrediente: 3 mere, 2 pere, 5-6 prune, 1 strugure, zeama de la o portocală, 30 g nucă de cocos, 20 g smochine, miere după gust.

Mod de preparare: Merele, perele şi prunele se taie cuburi. Se adaugă boabele de struguri, smochinele, nuca de cocos şi  zeama de portocală. Se potriveşte de miere. Se serveşte după ½ de oră de la preparare.

43. Cremă de căpşuni

Ingrediente: ½ kg căpşuni, zeama de la o jumătate de portocală, 30 g nucă de cocos, 30 g nucă măcinată, 30 g pesmet (din pâine uscată), 10 g stafide, miere după gust.

Mod de preparare: Căpşunile se spală şi se mixează. Se adaugă pe rând, zeama de portocală, nuca de cocos, nuca măcinată, pesmetul, stafidele şi mierea. Se potriveşte. Se serveşte după ce a stat la frigider timp de 3 ore. 
44. Rafaelo

Ingrediente: 1 cană nucă măcinată, 200 g stafide, 200 g smochine, 2 banane, zeama de la o jumătate portocală, coajă de lămâie, 2-3 linguri miere, nucă de cocos.

Mod de preparare: Nuca măcinată se amestecă cu stafidele şi smochinele date prin maşina de nucă (sau maşina de tocat carne). Bananele se pasează foarte bine şi se amestecă cu zeama de portocală, coaja de lămâie şi mierea. Toate acestea se amestecă foarte bine până ce iese o pastă care se poate modela. Se fac mici biluţe care se tăvălesc prin nucă de cocos.

45. Bombonele

Ingrediente: 1 cană nucă măcinată, ½ cană pesmet (din pâine uscată), 1/3 cană tărâţe, zeama de la o portocală, coajă de lămâie, 4-5 căpşuni, 1 banană, 20 g stafide, miere după gust (dacă mai este necesare ceva lichid se poate pune suc de mere), nucă de cocos.

Mod de preparare: Căpşunile şi banana se pasează forte bine. Stafidele şi smochinele se dau prin maşina de nuci (sau maşina de tocat carne). Se amestecă nuca, pesmetul, tărâţa, zeama de portocală, coaja de lămâie şi mierea. Se fac bomboane micuţe şi se dau prin nucă de cocos.

46. Salată de ridichi de lună cu praz

Ingrediente: 300 g ridichii, 1 praz mic tăiat fideluţă, 2 linguri ulei, 1 legătură verdeţuri sezon, o lingură de tărâţe, zeamă de lămâie.

Mod de preparare: Se dau pe răzătoare ridichile şi se amestecă cu prazul tăiat fideluţă, cu uleiul, tărâţa, zeama de lămâie şi verdeaţa.

47. Salată de dovlecei cu varză

Ingrediente: 4 dovlecei, o jumătate de varză, 3 legături de ceapă verde, 2 linguri de ulei, o legătură de mărar şi pătrunjel, 2 linguri de tărâţe, zeamă de lămâie.

Mod de preparare: Dovlecei raşi pe răzătoare cu tot cu coajă se amestecă cu varza tăiată fideluţă, cu ceapa tăiată în bucăţi de mărime potrivită (după preferinţă), cu tărâţa, uleiul şi zeama de lămâie. Deasupra se presară verdeţurile tăiate mărunt.

48. Salată de varză cu praz

Ingrediente: O jumătate de varză tăiată fideluţă, 1 praz mic, 2 linguri ulei, lămâie, 1 legătură mărar. 

Mod de preparare: Se amestecă şi se decorează cu mărarul tăiat mic.

49. Salată de urzici cu varză

Ingrediente: 300 g urzici, 200 g varză, un fir de praz, 2 linguri ulei, 2 linguri tărâţe sau grâu încolţit, 1 legătură leuştean, lămâie.

Mod de preparare: Urzicile mărunţite foarte fin se amestecă cu varza tăiată fideluţă, cu prazul tăiat mărunt, tărâţa sau grâul încolţit, uleiul, lămâia. Deasupra se presară verdeaţa tăiată mărunt.

50. Salată de varză albă cu măcriş

Ingrediente: 400 g varză, 200 g   măcriş, o ceapă, 2 linguri de ulei, o legătură de mărar cu leuştean, lămâie.

Mod de preparare: Varza se taie fideluţă şi se freacă în mâini până pierde din rigiditate. Se amestecă cu frunzele fragede de măcriş tăiate fideluţă, cu ceapa tăiată solzi, uleiul şi zeama de lămâie. Deasupra se presară verdeţurile tăiate mărunt.

51. Salată de varză cu păpădie

Ingrediente: 400 g Varză, 250 g păpădie, 2 linguri ulei, ceapă, o legătură mărar, lămâie, o lingură de făină integrală de hrişcă.

Mod de preparare: Varza tăiată fideluţă se amestecă cu păpădia tăiată mărunt, cu ceapa, uleiul, făina şi zeama de la lămâie. Se pune deasupra mărarul tăiat mărunt.

52. Salată de varză cu troscot

Ingrediente: 400 g Varză, 250 g troscot (Frunzele recoltate înainte sau în timpul înfloririi plantei), 2 linguri ulei, ceapă, o legătură mărar, lămâie, o lingură de făină integrală de hrişcă.

Mod de preparare: Varza tăiată fideluţă se amestecă cu troscotul tăiat mărunt, cu ceapa, uleiul, făina şi zeama de la lămâie. Se pune deasupra mărarul tăiat mărunt.

53. Salată de sfeclă roşie cu hrean

Ingrediente: 350 g sfeclă roşie, 200 g varză, 2 linguriţe de hrean (după gust) ras fire pe răzătoare, 2 linguri de ulei, o legătură de verdeţuri de sezon, un fir de praz, 2 linguri grâu încolţit, zeamă de lămâie.

Mod de preparare: Sfecla se dă    pe răzătoare, se amestecă cu varza tăiată fideluţă, prazul tăiat mărunt, hreanul, uleiul, grâul, zeama de lămâie. Se presară deasupra verdeţurile tocate mărunt.

54. Salată de conopidă I

Ingrediente: 1 conopidă potrivită, o rădăcină de ţelină, zeama de la o lămâie, 50 ml ulei, sare.

Mod de preparare: Conopida se spală şi se desface în bucheţele foarte mici. Ţelina se fierbe suficient pentru a putea fi pasată bine, apoi se mixează împreună cu uleiul şi zeama de lămâie până când capătă consistenţa unei smântâni groase. Maioneza se va pune peste bucheţelele de conopidă, se vor amesteca împreună şi se va potrivi de sare.

55. Salată de conopidă II

Ingrediente: 1 conopidă potrivită, 3 morcovi, o rădăcină ţelină, 3 gogoşari, 5 cartofi fierţi în coajă, zeama de la 1 lămâie, 50-100 ml de ulei, sare.

Mod de preparare: Morcovii se spală bine şi se taie rondele. Rădăcina de ţelină, se curăţă, se spală şi se taie cubuleţe mici. Gogoşarii se spală şi se taie feliuţe subţiri.

Cartofii fierţi se curăţă de coajă şi se pasează foarte bine cu o furculiţă. În cazul în care în dotarea familiei avem un mixer sau un blender, vom adăuga cartofilor bine pasaţi uleiul şi zeama de lămâie şi le vom mixa împreună; dacă nu vom proceda ca în cazul preparării  maionezei tradiţionale în care se folosesc ouăle, picurând uleiul peste cartofii pasaţi şi mestecând cu o lingură de lemn într-un singur sens şi adăugând din când în când câte puţină zeamă de lămâie. Maioneza se va pune peste celelalte ingrediente pregătite, se vor amesteca împreună şi se va potrivi de sare.

56. Salată asortată

Ingrediente: 2 morcovi mari, 1 rădăcină de păstârnac, 1 rădăcină de pătrunjel (facultativ), 1 rădăcină ţelină mică, 1 ceapă (de apă ar fi ideal), 1 fir de praz mic, zeama de la 1 lămâie, ulei, sare.

Mod de preparare: Se spală bine rădăcinoasele. Morcovii se vor tăia rondele foarte subţiri, iar păstârnacul, pătrunjelul şi ţelina se vor da pe răzătoarea mare. Ceapa se taie fideluţă şi prazul rondele subţiri. Se amestecă toate ingredientele, adăugându-se uleiul, zeama de lămâie şi sarea.

57. Salată de urzici 

Ingrediente: urzici  verzi cât mai tinere, 1 mână de frunze de măcriş, 1 mână frunze de spanac, 1 ceapă mare (sau o legătură ceapă verde), ulei, , ½ lămâie, sare. Cei care nu preferă ceapa pot folosi 3 căţei de usturoi sau o legătură de usturoi verde.

Mod de preparare: Se aleg urzicile foarte bine, se spală în mai multe ape, după care se strâng în mână (cu mânuşi, bineînţeles) pentru a nu mai înţepa, apoi se freacă cu puţină sare. Se toacă mărunt urzicile, măcrişul, spanacul şi ceapa şi se amestecă cu sucul de lămâie, uleiul şi sare după gust. Se serveşte cât se poate de repede de la preparare.

De verificat !

Reţete de bucătărie

· 58. Salată de ridichi cu praz

Ingrediente: 300 g ridichii, 1 praz mic tăiat fideluţă,  2 linguri ulei, o legătură verdeţuri de sezon, o lingură de tărâţe, zeamă de lămâie, sare de mare după gust.

Mod de preparare: Se dau pe răzătoare ridichile şi se amestecă cu prazul tăiat fideluţă, cu uleiul, tărâţa, zeama de lămâie şi verdeaţa. 

· 59. Salată de dovlecei cu varză

Ingrediente: 4 dovlecei mici, 1/2 varză, 3 legături de ceapă verde, 2 linguri de ulei, o legătură de mărar şi pătrunjel, 2 linguri de tărâţe, zeamă de lămâie, sare de mare după gust.

Mod de preparare: Dovleceii raşi pe răzătoare cu tot cu coajă se amestecă cu varza tăiată fideluţă, cu ceapa tăiată solzi, cu tărâţa, uleiul şi zeama de lămâie. Deasupra se presară verdeţurile tăiate mărunt.

· 60. Salată de varză cu praz

Ingrediente: ½ varză tăiată fideluţă, 1 praz mic tăiat mărunt, 2 linguri de ulei, zeamă de lămâie, 1 legătură mărar. Se amestecă şi se decorează cu mărarul tăiat mărunt.

· 61. Salată de urzici cu varză

Ingrediente: 300 g urzici, 200 g varză, un fir de praz, 2 linguri ulei, 2 linguri tărâţe sau grâu încolţit, o legătură leuştean, zeamă de lămâie, sare de mare după gust.

Mod de preparare: Urzicile mărunţite foarte fin, se freacă cu sare, se amestecă cu varza tăiată fideluţă, cu prazul tăiat mărunt, tărâţa sau grâul încolţit, uleiul, zeama de lămâie. Deasupra se presară verdeaţa tăiată mărunt.

· 62. Salată de varză albă cu măcriş

Ingrediente: 400 g varză albă, 200 g măcriş, o ceapă, 2 linguri de ulei, o legătură de mărar şi leuştean, zeamă de lămâie, sare de mare după gust.

Mod de preparare: Varza  se taie fideluţă şi se freacă cu sare până îşi pierde din rigiditate. Se amestecă cu frunzele de măcriş tăiate mărunt, cu ceapa tăiată solzi, uleiul şi zeama de lămâie. Deasupra se presară verdeţurile tăiate mărunt.

· 63. Salată de varză cu păpădie

Ingrediente: 400 g varză, 250 g păpădie, 2 linguri ulei, o ceapă, o legătură mărar, zeamă de lămâie, sare de mare după gust. 

Mod de preparare: Varza tăiată fideluţă se amestecă cu păpădia tăiată mărunt, cu ceapa tăiată solzi, uleiul şi zeama de lămâie. Se pune

 deasupra mărarul tăiat mărunt.

· 64. Salată de varză cu troscot
Se prepară ca la reţeta precedentă, folosind aceleaşi ingrediente. Păpădia se înlocuieşte cu troscotul, frunzele recoltate înainte sau în timpul înfloririi plantei, tăiate mărunt. 

· 65. Salată de sfeclă roşie cu hrean 

Ingrediente: 350 g sfeclă roşie, 200 g varză, 2 linguriţe de hrean (după gust) ras fin pe răzătoare, 2 linguri de ulei, o legătură de verdeţuri de sezon, un fir de praz, 2 linguri grâu încolţit, zeamă de lămâie.

Mod de preparare: Sfecla se rade pe răzătoare, se amestecă cu varza tăiată fideluţă, prazul tăiat mărunt, hreanul, uleiul, grâul, zeama de lămâie. Se presară deasupra verdeţurile tocate mărunt.  

· 66. Salată de sfeclă roşie cu usturoi

Ingrediente: 450 g sfeclă roşie, o căpăţână de usturoi, un fir de praz, 2 linguri ulei, zeamă de lămâie. 

Mod de preparare: Sfecla se dă pe răzătoare se amestecă cu prazul tăiat mărunt, uleiul, zeama de lămâie şi usturoiul pisat mărunt. 

· 67. Salată de varză cu grâu germinat

Ingrediente: 450 g varză, 4-5 linguri grâu germinat, o legătură de ceapă verde, o legătură de verdeţuri de sezon, ulei, zeamă de lămâie. 

Mod de preparare: Varza tăiată mărunt se amestecă cu grâul germinat, ceapa, verdeaţa, uleiul, zeama de lămâie. Grâul germinat se poate înlocui cu: nuci, orz germinat, secară germinată şi cu alte seminţe germinate. 

        68. Tort de fructe

Ingrediente: 3 căni fulgi de cereale, 2mere, 1 portocală, 20 g stafide, 20 g nucă de cocos, zeama de la o lămâie, 3 linguri miere, 1 banană (opţional se pot adăuga şi alte fructe).

Mod de preparare: Într-un vas se amestecă fulgii de cereale cu fructele răzuite sau tocate, mierea, stafidele, nuca de cocos şi zeama de lămâie. În cazul în care fulgii mai necesită umezeală se poate adăuga un pahar de suc de fructe. Amestecul se lasă 2 h până fulgii se înmoaie. Se pune pe un platou şi se ornează după preferinţă.

          69. Prăjitură necoaptă cu fructe

Ingrediente:1 cană stafide, 1 cană curmale, 2 căni fructe uscate, 1 cană pesmet de pâine integrală de grâu, 1 cană suc de fructe sau nectar, 1 cană seminţe de floarea soarelui sau nuci(se omit în cazul dietelor fără ulei).

Mod de preparare: Se înmoaie fructele uscate în apă şi sucul de fructe timp de 2 h. Se adaugă pesmetul şi seminţele. Apoi se împachetează într-un plastic tapetat şi se introduce la frigider pentru 2 zile, după care se scoate, se despachetează, se taie şi se serveşte cu cremă de fructe.

          70. Tort de grâu încolţit

Ingrediente: 5 căni grâu încolţit, 2 mere răzuite, 1 portocală tăiată cubuleţe, 2 banane, 3 linguri miere, 6, 7 curmale, 20 g nucă de cocos, 10 nuci 

mărunţite.

Mod de preparare: Grâul încolţit se dă prin maşina de tocat carne şi se amestecă cu celelalte ingrediente. Se aşează pe un platou un strat subţire de grâu după care se adaugă fructele împreună cu bananele tăiate felii subţiri, după care se adaugă şi ultimul strat de grâu. Se ornează după preferinţă. 

          71. Nectar de fructe

Ingrediente: 8 prune, 6 caise, 3 piersici, miere.

Mod de preparare: Se mixează fructele şi se amestecă cu miere după gust. Se pun în pahare şi se introduc la frigider. Se servesc reci.

          72. Pastă de avocado cu maioneză de usturoi

Ingrediente: 2 fructe de avocado, 5,6 căţei potriviţi de usturoi, ulei, sare, 2 linguri zeamă de lămâie.

Mod de pregătire: Se mixează fructele de avocado până devin o cremă. Apoi se pregăteşte maioneza cu usturoiul pisat bine, se picură ulei puţin câte puţin şi pe parcurs se adaugă şi zeama de lămâie. Se amestecă cele două componente(maioneza cu avocado) şi se adaugă sare după gust. Se serveşte proaspătă.

           73. Pastă de avocado cu ceapă

Ingrediente: 2 fructe de avocado, 2 cepe mici, sare, ulei
Mod de pregătire: Se mixează fructele de avocado până devin o pastă untoasă. Se taie, apoi ceapa foarte fin, după care se freacă cu o linguriţă de sare. Se amestecă ceapa cu pasta de avocado şi se pune o lingură de ulei. Se serveşte proaspătă.

           74. Salată de graşiţă(pt. 4 porţii)
Ingrediente: 300 g graşiţă(proaspăt culeasă), 100 g macriş, 2 ardei potriviţi, 1 ceapă mare, 100 ml suc de roşii, 2 linguri suc de lămâie, sare, ulei.

Mod de preparare. Se toacă mărunt graşiţa şi macrişul, se pun într-un castron şi se toarnă sucul de lămâie peste el, după acre se acoperă timp de 15 minute. Se toacă ceapa sub formă d solzi şi se adaugă împreună cu celelalte ingrediente, sarea şi uleiul fiind puse după gust.

           75. Unt de alune

Ingrediente:300 g alune, 150 g nuci, 1 lingură praf nucşoară, 2 linguri oregano, 1 lingură sare.
Mod de pregătire: Alunele şi nucile se rumenesc timp de 15 minute într-o tava , după care se mixează bine, fiind adăugate treptat şi celelalte ingrediente. Se introduce la frigider, servindu-se rece.

           76. Pastă de măsline

Ingrediente: 1 chiflă mare de graham, 25 măsline mari, 2 linguri ulei de măsline, 1 ceapă, zeamă de lămâie.

Mod de pregătire: Se scoate miezul de la chiflă şi se inmoaie cu puţină apă. Ceapa se curăţă şi se ţine în apă cca 10 minute. Se scot sâmburii de la măsline şi apoi, măslinele împreună cu miezul de le chiflă se mixează, devenind astfel o pastă, după care se scoate într-un castron şi se freacă bine, adăugând uleiul şi zeamă de lămâie ca la maioneză(cu picătura). Se adaugă, apoi şi ceapa. Se serveşte imediat.

            77. Bomboane energizante şi dezinfectante

Ingrediente: 3 linguriţe polen, 3 linguri miere, 1 lingură ulei de măsline, 1 lingură tinctură de propolis, 15 nuci, 2 linguri grâu încolţit sau fulgi de grâu, 1 linguriţă pulbere mentă sau busuioc, nucă de cocos răzuită.

Mod de preparare: Se mixează bine grâul încolţit, polenul şi nuca, după care se amestecă cu propolisul, mierea şi celelalte arome. Trebuie să iasă ceva mai tare, astfel încât să se poată face mici bomboane, care se dau prin nucă de cocos. Consistenţa se poate potrivi cu grâu încolţit sau miere. În mijlocul fiecărei biluţe se poate pune o stafidă, afină, sau câte o fructă de soc. Nu se servesc mai mult de trei bomboane pe zi. Nu se consumă în caz de diabet.

Reţete bucătărie II

78. Pastă din Avocado

Ingrediente: 1 avocado, 1 vârf cuţit sare, 1 lingură lămâie (opţional).

Mod de preparare: Se alege avocado bine copt (moale, dar fără pete). Se spală, apoi se taie pe lungime, în două (ca o pară). I se îndepărtează sâmburele. Cu o linguriţă se scoate miezul până foarte aproape de coajă şi se pune într-un castronel adânc. Se adaugă sarea şi, eventual, sucul de lămâie. Se pasează bine cu furculiţa sau cu o lingură de lemn mai mică. Pasta obţinută este excelentă la gust şi foarte hrănitoare. Se întinde pe pâine şi se consumă ca atare sau cu diverse salate.

79. Pastă de Nucă I

Ingrediente: 75 g nuci pisate, 25 g nuci tocate mărunt, 2-3 linguri apă, 2-3 linguri miere zaharisită

Mod de preparare: Se amestecă nucile pisate cu mierea şi apa, se freacă bine, la sfârşit se adaugă nucile tocate mărunt. Se serveşte pe pâine sau pe felii de mere sau pepene galben. Foarte hrănitoare. Indicată pentru copii şi adolescenţi. Ca tartine se serveşte cu lapte de soia.

Pastă de Nucă II

Ingrediente: 50 g nuci, 50 ml apă, 1 linguriţă de suc de lămâie, ¼ linguriţă sare, 1 lingură miere, mirodenii (mentă, salvie, vanilie).

Mod de preparare: Se pun nucile pisate într-un castronel, se adaugă sarea, sucul de lămâie, mierea, mirodeniile alese şi apoi treptat apă (s-ar putea să fie nevoie de mai multă sau mai puţină). Pasta obţinută este foarte gustoasă şi hrănitoare. Se serveşte pe pâine sau cu lapte, la micul dejun.

Pastă de Susan

Ingrediente: ½ cană seminţe de susan, puţin de tot rumenite la cuptor, 7 curmale fără sâmburi, ½ cană apă, 1 vârf de cuţit sare

Mod de preparare: Se pun ingredientele în blender şi se mixează bine. Pasta obţinută este foarte hrănitoare. Se consumă pe pâine, cu lapte.

Pastă de Nucă de Cocos III

Ingrediente: 4 linguri cocos ras, 1 cană apă, 3 curmale fără sâmburi, 10-12 bucăţi arahide puţin rumenite în cuptor, ¼ linguriţă sare

Mod de preparare: Se pun ingredientele în blender, se mixează bine. Apa nu se pune toată dintr-o dată, ci treptat. Crema obţinută se serveşte cu pâine rumenită în cuptor sau cu biscuiţi şi lapte, la micul dejun.

Pastă de Stafide

Ingrediente: 100 g stafide, 25 g nuci tocate mărunt, 100 g fulgi de ovăz, ½ linguriţă mentă uscată pisată

Mod de preparare: Fulgii de ovăz se fierb 1 minut în lapte de soia sau apă care clocoteşte. Lichidul trebuie să fie doar atât cât să-i acopere. Se iau de pe foc, se lasă la răcit. Apoi se amestecă cu stafidele mixate (sau nu), cu nucile mărunţite şi cu menta. Dacă pasta obţinută este prea groasă, se subţiază cu puţin lapte de soia. Se serveşte pe pâine, cu lapte sau suc de fructe. Foarte hrănitoare.

Pastă de Mere cu Nuci

Ingrediente: 4 mere, 50 g nuci pisate, 2 linguri miere

Mod de preparare: Merele, cu tot cu coajă, se dau pe răzătoarea mică. Mierea se amestecă cu nuca pisată iar apoi cu merele rase. Se consumă proaspăt preparată, pe pâine, cu lapte de soia.

Pastă de Pere cu Nuci

Ingrediente: 4 Pere, 50 g nuci pisate, 2 linguri miere

Mod de preparare: Perele, cu tot cu coajă, se dau pe răzătoarea mică. Mierea se amestecă cu nuca pisată iar apoi cu perele rase. Se consumă proaspăt preparată, pe pâine, cu lapte de soia.

Pastă de Arahide cu Miere 

Ingrediente: 100 g arahide crude, 3 linguri miere zaharisită, 1-2 linguri suc de lămâie

Mod de preparare: Arahidele se pun într-o tavă şi se dau la cuptor la foc foarte mic cca. 30 minute. Se scot apoi din cuptor şi se lasă să se răcească. Se pun în blender împreună cu celelalte ingrediente. Se pasează bine. Se serveşte pe pâine, cu sucuri sau ceaiuri de fructe acrişoare.

Fulgi de Porumb cu Fructe

Ingrediente: 200 g fulgi de porumb, 2 mere, 2 pere, 2 piersici, (pot fi şi alte combinaţii de fructe, în funcţie de sezon), 50 g stafide

Mod de preparare: Fructele se spală, li se scot sâmburii şi se toacă mărunt sau se dau pe răzătoarea mare. Se adaugă stafidele, amestecându-se bine. Din această compoziţie de fructe se pune câte o porţie în cupe de compot. Deasupra se presară fulgi de porumb.

Germenii de Grâu cu Fructe

Ingrediente: 100 g germeni de grâu, 2 mere, 2 pere, 250 g alte fructe (prune, piersici, ananas, fragi, afine, etc.) 4 linguri miere.

Mod de preparare: Fructele se spală, li se scot sâmburii şi se toacă mărunt. Se fac patru porţii, în patru farfurii. Deasupra se presară germeni de grâu şi miere de albine. Este foarte hrănitor. Un fel de mâncare care trebuie să fie prezent în alimentaţia noastră.

Graham umplut cu Fructe

Ingrediente: 4 chifle de graham, 2 mere, 2 pere (piersici), 50 g stafide, 2 linguri nuci tocate mărunt.

Mod de preparare: Merele şi perele (piersicile) se spală, se curăţă şi se dau pe răzătoare (cu tot cu coajă). Se amestecă cu stafidele şi nuca tocată.

Chiflele se taie în două pe lateral, li se scoate miezul. Miezul scos se fărâmiţează bine şi se amestecă cu compoziţia de fructe. Apoi cu compoziţia respectivă se umplu din nou chiflele de graham. Li se pune capacul. Se folosesc la pachet. Se pot folosi şi alte fructe, după dorinţe şi posibilităţi. Stafidele şi nuca trebuie folosite, indiferent de fructele folosite.

Chiflele de graham astfel umplute se pot da puţin la cuptor să se rumenească, devenind puţin crocante şi foarte gustoase.

Caise umplute

Ingrediente: 16 caise, 16 vişine, 50 g nucă de cocos, 50 g stafide

Mod de preparare: Caisele se spală bine şi se desfac în două, scoţându-li-se sâmburii. Jumătăţile obţinute se aşează pe un platou. Vişinele, de asemenea se spală, li se scot sâmburii şi în locul acestora se pun 1-2 stafide. Fiecare vişină astfel umplută se tăvăleşte prin cocos ras, cu grijă, ca să nu iasă stafidele, iar apoi se aşează pe jumătăţile de caise. Fructele astfel garnisite arată frumos, sunt gustoase, nutritive şi plac mult copiilor. Se pot folosi şi la mese festive.

Piersici umplute

Ingrediente: 8 piersici mari (proaspete sau din compot), 50 g nucă măcinată, 2 linguri miere.

Mod de preparare: Se aleg piersici nu prea moi, dar bine coapte, se spală şi se taie în două jumătăţi. Se scot cu grijă sâmburii. Jumătăţile obţinute se umplu cu compoziţia rezultată din amestecarea nucii pisate cu mierea, reconstituindu-se astfel piersicile întregi. Se aşează pe un platou şi se servesc ca desert.

Cremă din Pepene Galben

Ingrediente: 1 pepene galben foarte bine copt, 4linguriţe miere, 1 lingură nucă de cocos ras, sucul de la 1 lămâie.

Mod de preparare: Se spală pepenele, se taie în două, i se îndepărtează seminţele, se curăţă de coajă apoi se pasează bine (eventual în blender) împreună cu sucul de lămâie şi se amestecă cu miere şi cocosul. Crema obţinută se pune în 4 cupe care se pun în frigider. Dacă se pune în congelator această cremă, rezultă o îngheţată delicioasă.

Sos de Mere

Ingrediente: 4-5 mere, 1portocală

Mod de preparare: Merele se spală şi se taie în două, li se scot cotoarele şi seminţele apoi se taie fiecare jumătate în 4 bucăţi. Portocala se curăţă de coajă, se desface feliuţe şi i se scot cu grijă toţi sâmburii.

Fructele astfel pregătite se pun în blender, mixându-se bine. La nevoie se mai adaugă puţină apă.

Sosul astfel obţinut se serveşte la micul dejun cu cereale sau pe pâine, cu lapte.

Salată de Untişor

Ingrediente: 500 g untişor, fraged, cules înainte de a înflori, pentru a nu fi amar, ½ linguriţă ulei, 2 linguri suc de lămâie sau 3 linguri suc de corcoduşe (pregătit în casă)

Mod de preparare: Untişor se alege, se curăţă, se spală bine şi se amestecă, într-un castron, cu restul ingredientelor. Este o salată uşor amăruie, excelentă în cura de verdeţuri de primăvară. Indicat a se consuma de cel puţin 2-3 ori în fiecare primăvară.

Salată de Păpădie

Ingrediente: 300 g frunze păpădie, culese când sunt foarte fragede, 1 lingură ulei, 2-3 linguri suc de lămâie, ½ linguriţă sare, 1 legătură usturoi verde, 2 legături ceapă verde.

Mod de preparare: Păpădia, usturoiul şi ceapa verde se curăţă, se spală şi se toacă mărunt. Se adaugă apoi sarea, uleiul şi sucul de lămâie. Este o salată excelentă, primăvara, devreme, cu efect de eliminare a toxinelor din corp, după iarnă, când consumul de crudităţi este redus.

Salată de Untişor, Păpădie şi Salată Verde

Ingrediente: 200 g păpădie, 200g untişor, 2 salate, ½ linguriţă sare, 1 lingură ulei, 2-3 linguri suc de lămâie sau 50 ml. suc de roşii.

Mod de preparare: Ce curăţă păpădia, untişorul şi salata verde, se spală bine; salata şi păpădia se toacă mărunt. Se amestecă toate cu sarea, uleiul şi sucul de lămâie (sau de roşii).

Salată de Ceapă Verde, Ridichii şi Salată Verde

Ingrediente: 2 salate, 2 legături de ridichii fragede, 2 legături ceapă verde, ½ linguriţă sare, 1 lingură ulei, 2-3 linguri suc de lămâie.

Mod de preparare: Se curăţă salata, ridichile şi ceapa verde. Salata şi ceapa verde se toacă mărunt iar ridichile se taie rondele. Se amestecă cu sarea, uleiul şi sucul de lămâie.

Salată de Ceapă Verde cu Suc de Roşii

Ingrediente: 4 legături de ceapă verde (câte o legătură de persoană), 150 ml suc de roşii, 1 linguri ulei.

Mod de preparare: Se curăţă ceapa verde, se toacă mărunt. Se amestecă apoi cu uleiul şi sucul de roşii. Este excelentă cu fasole, mazăre bătută sau cartof piure.

Salată de Măcriş I

Ingrediente: 500 g frunze de măcriş, ½ linguriţă sare, 1 lingură ulei

Mod de preparare: Frunzele de măcriş se spală şi se toacă mărunt. Se amestecă cu sare şi ulei. Fiind acrişoare, nu necesită suc acru.

Salată de Măcriş II

Ingrediente: 250 g frunze de măcriş, 1 salată verde, 2 legături ceapă verde, 50 ml suc de roşii, 1 lingură ulei

Mod de preparare: Frunzele de măcriş şi de salată se spală şi se toacă mărunt, şi de asemenea şi ceapa verde. Se amestecă cu sucul de roşii şi uleiul.

Salată de Roşii, Ceapă şi Castraveţi

Ingrediente: 4 roşii, 2 cepe sau 2 legături ceapă verde, 2-3 castraveţi de grădină, ½ linguriţă sare, 1 lingură de ulei.

Mod de preparare: Se spală legumele. Cepele se taie feliuţe subţiri de tot, castraveţii (curăţaţi şi de coajă) se taie rondele iar roşiile felii. Se adaugă sarea, uleiul şi se amestecă bine.

Salată de Roşii, Usturoi şi Castraveţi

Ingrediente: 4 roşii, 5-6 căţei de usturoi, 4 castraveţi de grădină, ½ linguriţă sare, 1 lingură de ulei.

Mod de preparare: Se spală legumele. Castraveţi se curăţă de coajă se taie rondele iar roşiile felii. Usturoiul se toacă mărunt. Se adaugă sarea, uleiul şi se amestecă bine.

Salată de Castraveţi cu Usturoi

Ingrediente: 8 castraveţi de grădină, 8 căţei de usturoi, 1 linguriţă sare, 1 lingură de ulei, 2 linguri suc de lămâie, câteva fire de mărar (opţional).

Mod de preparare: Castraveţi se curăţă de coajă se taie rondele subţiri. Se aşează într-un castron. Usturoiul se toacă mărunt cu cuţitul. Se presară deasupra castraveţilor. Dacă se foloseşte mărar, se toacă fin şi se presară de asemenea peste castraveţi. Se adaugă sarea, uleiul şi sucul de lămâie şi apoi se amestecă bine. Este o salată delicioasă. Foarte bună cu fasole bătută sau pilaf.

Salată de Spanac

Ingrediente: ½ kg spanac, 1 salată verde, mare, ½ linguriţă sare, 1 lingură ulei, 2-3 linguri suc de lămâie.

Mod de preparare: Spanacul şi salata se curăţă, se spală şi se toacă mărunt. Se adaugă sarea, uleiul şi sucul de lămâie.

Salată de Ardei

Ingrediente: 5-6 ardei graşi, diferit coloraţi, 1 ceapă, ½ linguriţă sare, 1 lingură ulei.

Mod de preparare: Ceapa se curăţă, se spală şi se taie fideluţă. Ardeii se spală, se curăţă de cotoare şi se taie felii subţiri. Se amestecă cu ceapa, sarea şi uleiul.

Salată de Varză I

Ingrediente: 1 varză potrivită, 1 linguriţă sare, 1 lingură ulei, 2-3 linguri suc de lămâie

Mod de preparare: Varza se curăţă de cotor şi de frunzele exterioare deteriorate, se toacă mărunt, se freacă cu sare şi se pune într-un castron. Se adaugă sucul de lămâie şi uleiul, amestecându-se bine. Se consumă proaspătă. Este o salată excelentă, foarte sănătoasă, ce ar trebui folosită regulat, cel puţin o dată pe săptămână.

Salată de Varză II

Ingrediente: 1 varză potrivită, 1 linguriţă sare, 1 lingură ulei, 50 ml suc de roşii sau 3-4 roşii proaspete

Mod de preparare: Varza se curăţă de cotor şi de frunzele exterioare, se toacă mărunt, se freacă cu sare şi se pune într-un castron. Se adaugă sucul de roşii (sau roşiile tăiate felii) şi uleiul, amestecându-se bine. Se serveşte imediat.

Salată de Varză Albă şi Varză Roşie

Ingrediente: 1 varză roşie albă, mică, 1 varză roşie, mică, 1 linguriţă sare, 1 lingură ulei, 2-3 linguri suc de lămâie

Mod de preparare: Verzele se curăţă de cotoare şi de frunzele exterioare, se toacă mărunt (sau se pot da pe răzătoarea mare), se freacă cu sare. Se pun într-un castron. Se adaugă uleiul şi sucul de lămâie, amestecându-se bine. Se serveşte proaspătă.

Salată de Gulii

Ingrediente: 4 gulii fragede, ½ linguriţă sare, 1 lingură ulei, 2 linguri suc de lămâie

Mod de preparare: Se curăţă guliile de coajă, se spală şi se dau pe răzătoarea mare. Se adaugă restul ingredientelor.

Salată de Praz I

Ingrediente: 4 fire de praz de mărime mijlocie, 100 g măsline, 50 ml suc de roşii

Mod de preparare: Prazul se curăţă, se spală şi se taie rondele. Se adaugă restul ingredientelor. Dacă este posibil, se curăţă măslinele de sâmburi. Se amestecă bine.

Salată de Praz II

Ingrediente: 4 fire de praz de mărime mijlocie, 1 ceapă, 2 morcovi, 1 ţelină potrivită, ½ linguriţă sare, 1-2 linguri de ulei

Mod de preparare: Prazul se curăţă, se spală şi se taie rondele. Ceapa se taie fideluţă, iar morcovii şi ţelina se dau pe răzătoarea mare. Se adaugă sarea şi uleiul şi se amestecă bine. Este o salată foarte hrănitoare şi aspectuoasă. 

Salată de Varză Roşie cu Hrean

Ingrediente: 1 varză roşie, 1 hrean mic, 1 lingură ulei, ½ linguriţă sare, 2 linguri suc de lămâie

Mod de preparare: Varza Roşie se curăţă de cotor şi de frunzele deteriorate, se spală şi se toacă mărunt sau se rade pe răzătoarea mare. Hreanul se rade pe răzătoarea mică. Se adaugă sarea, uleiul şi sucul de lămâie. Se amestecă toate ingredientele.

Salată de Andive 

Ingrediente: ½ kg andive, ½ linguriţă sare, 1 lingură ulei, 2 linguri suc de lămâie, 1 ceapă – opţional.

Mod de preparare: Se aleg andive cât mai fragede. Cele mai groase sunt mai amare. Andivele se curăţă, se spală şi se taie rondele. Ceapa se taie feliuţe subţiri. Se adaugă sarea, uleiul şi sucul de lămâie. Se amestecă.

Salată de Andive, Ţelină şi Morcovi

Ingrediente: 300 g andive, 1 ţelină potrivită, 2 morcovi, ½ linguriţă sare, 1 lingură ulei, 2 linguri suc de lămâie.

Mod de preparare: Andivele se curăţă, se spală şi se taie rondele. Ţelina şi morcovii se curăţă, se spală şi se dau pe răzătoarea mare. Se adaugă sarea, uleiul şi sucul de lămâie. Se amestecă bine.

Salată de Andive, Sfeclă Roşie şi Varză

Ingrediente: 200-300 g andive, 1 sfeclă roşie, 1 varză mică, 1 linguriţă sare, 1 lingură ulei, 2-3 linguri suc de roşii.

Mod de preparare: Sfecla roşie se spală şi se pune la fiert. Este gata în cca o oră. Se lasă la răcit, se curăţă de coajă şi se rade pe răzătoarea mare.

În timp ce fierbe sfecla, se curăţă andivele, se spală şi se taie rondele. Verzei i se scoate cotorul, se curăţă de frunzele exterioare, se spală şi se toacă mărunt sau se rade pe răzătoarea mare.

Când este gata sfecla, se amestecă cu andivele şi varza pregătite cum s-a descris, se adaugă sarea, uleiul şi sucul de lămâie. Se amestecă bine. Este o salată excelentă, foarte frumos colorată, pretându-se pentru mese festive.

Salată de Ceapă Roşie cu Suc de Roşii

Ingrediente: 2 cepe mari, 100-150 ml suc de roşii, 1 lingură de ulei

Mod de preparare: Cepele se curăţă, se spală şi se taie în două de-a lungul, apoi feliuţe subţiri pe orizontal. Se amestecă sucul de roşii şi uleiul. Este o salată excelentă pe timp de iarnă.

Salată asortată

Ingrediente: ½ varză albă, 2 morcovi, 1 ţelină, 1 ceapă, 2 fire praz, 1 linguriţă sare, 2 linguri ulei, 2-3 linguri suc de lămâie

Mod de preparare: Se curăţă şi se spală legumele. Varza, morcovii şi ţelina se dau pe răzătoarea mare. Ceapa se taie fideluţă iar prazul rondele. Se pun toate într-un castron şi se amestecă cu sarea, uleiul şi sucul de lămâie. Este o salată frumos colorată şi gustoasă, foarte hrănitoare. Se serveşte proaspătă.

Salată de Ţelină cu Morcovi

Ingrediente: 1 ţelină mare sau 2 mai mici, 3 morcovi, 1 lingură ulei, ½ linguriţă sare, 2 linguri suc de lămâie.

Mod de preparare: Ţelina şi morcovii (eventual şi mărul) se curăţă, se spală şi se dau pe răzătoarea mare. Se pun într-un castron şi se amestecă cu sarea, uleiul şi sucul de lămâie. Este o salată care trebuie consumată des în anotimpul rece.

Salată de vară

Ingrediente: 3 roşii mari, 1 ardei, 2 cepe, 1 castravete, 50 g seminţe de floarea-soarelui, decojite, ½ linguriţă sare, 1 linguriţă ulei.

Mod de preparare: Se spală bine toate legumele şi se curăţă. Ceapă şi ardeii se taie fideluţă, roşiile felii subţiri, castravetele, curăţat şi de coajă, se taie rondele subţiri. Se pun toate într-un castron, se adaugă uleiul şi sarea iar deasupra se presară seminţe de floarea-soarelui. Se amestecă bine. Se consumă imediat ce a fost pregătită.

Salată cu Germeni de Grâu

Ingrediente: 1 varză mică, 2 roşii, 1 ardei, 1 ceapă, 1 morcov, 1 lingură ulei, 30 g germeni de grâu, ½ linguriţă sare, ½ linguriţă mirodenii.

Mod de preparare: Se curăţă şi se spală bine legumele. Ceapa şi ardeiul se taie fideluţă. Varza se toacă mărunt sau se dă pe răzătoarea mare şi se freacă cu sare. Morcovul se dă pe răzătoarea mare. Roşiile se taie rondele. Legumele astfel pregătite se pun într-un castron şi se amestecă bine cu sarea, uleiul, mirodeniile şi germenii de grâu. Se consumă ca atare, fiind o masă potrivită pentru seară. Este o mâncare consistentă.

Bombonele I

Ingrediente: 200 g stafide, 1 pahar fulgi de ovăz (sau pesmet), 2-3 linguri suc de fructe (chiar mai mult), 50 g nucă de cocos. 

Mod de preparare: Stafidele se dau prin maşina de tocat (sau blender) şi se amestecă bine cu fulgii de ovăz şi sucul de fructe. Se fac cu mâna biluţe puţin mai mici decât o nucă, ce se tăvălesc prin cocos măcinat şi se aşează frumos pe un platou.

Bombonele II

Ingrediente: 200 g stafide, 50 g curmale, 100 g prune uscate fără sâmburi, 200 g nucă de cocos rasă.

Mod de preparare: Stafidele, curmalele şi prunele se dau prin maşina de tocat. Din pasta rezultată se modelează cu mâna bombonele cu diametrul de cca 2 cm care se tăvălesc prin nuca de cocos. Se aşează frumos pe un platou. Cele care nu se consumă se pun într-un vas cu capac. Se pot păstra chiar şi o lună la frigider.
Bombonele III

Ingrediente: 250 g stafide, 100 g fulgi de ovăz, coaja rasă de la o portocală, 100 g nuci pisate.

Mod de preparare: Fulgii de ovăz se fierb 1 minut în apă clocotită atât cât să-i acopere, amestecând bine pentru a nu se prinde de cratiţă. Se ia vasul de pe foc şi se lasă să se răcească.

Se amestecă apoi cu stafidele şi coaja de portocală. Din compoziţia obţinută se modelează cu mâna biluţe de mărimea dorită, care se tăvălesc prin nuca pisată. Se aşează pe un platou. Se servesc cu sirop de citrice.
Bombonele IV (Coşuleţe)

Ingrediente: 200 g pesmet făcut în casă, 2 mere rase pe răzătoare de sticlă, 2 alte fructe rase (pere, piersici), 4 linguri miere zaharisită, coaja rasă de la o portocală, 50 g seminţe susan, cca 250 g fructe de pus în coşuleţe (vişine, kiwi, mandarine, chiar şi din compot).

Mod de preparare: Ingredientele enumerate (în afară de ultimele – fructele pentru pus în coşuleţe) se amestecă bine. Din pasta rezultată se modelează cu mâna un fel de coşuleţe mici, cu diametrul de cca. 5 cm, în felul următor: întâi se modelează o bilă ceva mai mare decât o nucă, se turteşte în mijloc, iar marginile i se ridică. În mijlocul fiecărui coşuleţ astfel obţinut se pun fructe de decor – vişine, feliuţe de kiwi, de mandarină, etc. (Se poate modela chiar cu şi un mâner). Sunt vesele pentru copii.

Salată de Fructe I

Ingrediente: 6 piersici, 12 prune, 2 pere, 1 măr, 50 g stafide, 3 felii lămâie, 1 lingură de miere – opţional.

Mod de preparare: Fructele se spală şi se îndepărtează sâmburii sau seminţele şi se taie cubuleţe. Se aşează într-un castron de salată ş se amestecă cu stafidele şi mioerea. Se serveşte proaspătă.

Salată de Fructe II

Ingrediente: 20 caise, 200 g vişine, 4 pere de vară (mici), 4 mere de vară, 3 linguri de miere.

Mod de preparare: Fructele se spală, se curăţă de sâmburi şi seminţe şi se taie cubuleţe, cu excepţia vişinelor care se lasă ca atare (fără sâmburi, desigur). Se pun într-un castron de salată şi se amestecă cu mierea. Salata se serveşte imediat după ce a fost gătită.

Salată de Fructe III

Ingrediente: 6 pere, 4 piersici, 100 g afine, 100 g stafide

Mod de preparare: Se spală fructele. Perele se taie în două, se curăţă de seminţe şi se taie cubuleţe. Piersicile se taie în două, li se scot sâmburii şi de asemenea se taie în cubuleţe.

Într-un castron se aşează fructele pregătite astfel şi se amestecă cu stafidele.

Salată de Fructe IV

Ingrediente: ½ kg prune, ½ kg pere, 2 kiwi, 1 portocală

Mod de preparare: Se spală fructele. Prunele se curăţă de sâmburi şi se taie fiecare jumătate în 4 bucăţele. Perele se taie în două pe lungime, se curăţă de seminţe şi se taie cubuleţe. Kiwi se curăţă de coajă, se spală cu grijă, se taie în patru apoi, transversal, bucăţele mici. Portocala se curăţă de coajă, se taie în patru şi apoi bucăţi cât se poate de mici. Se amestecă toate fructele. La nevoie se pune puţină miere.

Salată de Fructe V

Ingrediente: 4 mere, 4 pere, 4 piersici, 10 prune, 100 g stafide.

Mod de preparare: Fructele se spală bine. Merele şi perele se taie în două, se curăţă de seminţe şi se taie cubuleţe mici. Piersicile şi prunele se desfac în două şi li se scot sâmburii. Se taie apoi bucăţele mici de tot. Toate fructele astfel pregătite se aşează într-un castron şi se amestecă cu stafidele.

Salată de Fructe VI

Ingrediente: 6 mere, 2 banane, 1 portocală, 3 linguri de miere

Mod de preparare: Se spală fructele. Merele se dau pe răzătoarea mare. Bananele, curăţate de coajă se taie rondele iar portocala bucăţi mici de tot. Fructele pregătite astfel se amestecă cu mierea.

Salată de Fructe VII

Ingrediente: 4 mere, 4 pere, 100 g curmale, 100 g prune uscate, 1 banană, 2 feliuţe lămâie, 1 portocală.

Mod de preparare: Se spală fructele. Merele şi perele se taie în două, li se scot seminţele şi cotoarele şi apoi se taie cubuleţe. Curmalele şi prunele uscate se curăţă de sâmburi şi se toacă mărunt. Lămâia se toacă asemenea mărunt. Portocala se taie bucăţele. Banana se taie rondele. Toate fructele astfel pregătite se amestecă.

Batoane cu Nucă

Ingrediente: 200 g stafide, 100 g curmale (fără sâmburi), 50 g nuci tocate mărunt, 2 linguri pesmet foarte fin.

Mod de preparare: Stafidele şi curmalele se dau prin maşina de tocat. Se amestecă apoi cu nuca tocată mărunt şi cu pesmetul. Se formează apoi cu mâna batoane de mărimea dorită (de ex. 7 cm lungime, 2 cm grosime). Se aşează pe un platou. Dacă se păstrează, se pun într-un vas care poate să se închidă. Se păstrează la loc rece şi uscat.

Prăjitură cu Fructe

Ingrediente: ½ cană stafide, 1 ½ cană prune uscate, 100 ml apă, 1 pahar pesmet, 1 pahar suc de fructe, ½ cană seminţe floarea soarelui sau nuci tocate mărunt.

Mod de preparare: Stafidele şi prunele iscate (fără sâmburi) se pun la înmuiat în sucul de fructe şi apă (100 ml) timp de două ore. Se adaugă apoi pesmetul şi seminţele de floarea soarelui. Se amestecă bine. Compoziţia obţinută se pune într-un vas cu capac, cu pereţi nu prea înalţi, în care s-a presărat făină; se netezeşte compoziţia bine cu lama unui cuţit, se pune capacul vasului şi se dă la rece, în frigider, cel puţin câteva ore. Se taie felii când se consumă. Este o prăjitură delicioasă şi hrănitoare. Nu necesită alt îndulcitor, fiind suficient de dulce.

Lapte de Migdale

Ingrediente: 100 g migdale, 1 litru apă călduţă (fiartă şi răcită), 2 linguri miere.

Mod de preparare: Migdalele se pun în blender împreună cu mierea şi 100 g apă. Se mixează bine. Se toarnă lichidul într-un vas, se adaugă restul de apă, se amestecă bine. Laptele obţinut este extrem de hrănitor şi gustos.

            Dieta crudivoră în diverse afecţiuni

1. Diabetul

2. Constipaţia şi afecţiuni hemoroidale

3. Anemia

4. Hipertensiunea arterială şi alte afecţiuni cardio-vasculare

5. Ateroscleroza

6. Diareea

7. Afecţiuni hepatobiliare (vezi hepatita)

8. Gastrita şi ulcerul gastro-duodenal

9. Parazitoze intestinale

10. Bronhopneumopatii

11. Afecţiuni ale sistemului nervos

12. Cancer 

13. Obezitatea

14. Afecţiuni ale aparatului uro-genital

15. Afecţiuni reumatismale

1
19

